Is-saltna universali tal-Messija Għaliex jixxewxu l-ġnus, u l-popli jreddnu għal xejn? Is-slaten tal-art iqumu, u l-kbarat jiftiehmu bejniethom kontra l-Mulej u l-Midluk tiegħu : "Ħa nkissru l-ktajjen tagħhom, u ntajru minn fuqna l-irbit tagħhom!" Dak li hu fis-smewwiet jidħak bihom, il-Mulej biċ-ċajt jeħodhom. Imbagħad ikellimhom bil-herra, bil-qilla tiegħu jkexkixhom: "Għax jien għamiltu s-sultan tiegħi, fuq Sijon, l-għolja mqaddsa tiegħi!" Irrid inxandar id-digriet tal-Mulej; hu qalli: "Ibni int, jien illum nissiltek. Itlobni, u l-ġnus nagħtik b'wirtek, u truf l-art bi priża tiegħek. B'virga tal-ħadid int tkissirhom, bħal ġarra tal-fuħħar frak tagħmilhom." U issa, slaten, ifhmu sewwa; twiddbu, intom li taħkmu l-art. Aqdu lill-Mulej bil-biża', u bir-rogħda riġlejh busu, li ma jagħdabx u intom tinqerdu, għax malajr tixgħel il-qilla tiegħu. Hienja dawk kollha li jistkennu fih!